als_Latn dik_Latn sag_Latn
Kampioni i Kosovës, Trepça ’89 nga Mitrovica, është e përgatitur maksimalisht për ndeshjen e kthimit të Champions League. Ata pretendojnë fitore ndaj kampionit të ishujve Faroe, Vikingur dhe të sigurojnë biletën për në rrethin tjetër të Championsit. Mitrovicasit besojnë e shpresojnë do të përmbysin e humbjen ndeshjes së parë me rezultat 2:1 nga Vikinguri. Gjithçka është gati për sfidën e nesërme (18.00) në stadiumin “Adem Jashari”, ku pritet stadiumi të mbushet përplot shikues.
Ish-trajneri i Trepçës ’89, Gani Sejdiu, mendon se duhet të jenë të kujdesshëm kundër Vikingurit, por sipas tij i sheh të gjitha parakushtet për fitoren e ’89-shit dhe për kualifikim historik. A e ka përparësinë apo presionin Trepça ’89? “Te dyja, përparësia edhe presioni. Përparësi e ka rezultatin dhe sipas informacioneve që kemi, e ka edhe cilësinë. Goli si mysafir dihet çfarë vlere ka, për këtë arsye i jap edhe përparësi Trepçës ‘89. Njëkohësisht ka humbur (2:1, ndeshja e parë) at ndeshje, presioni është gjithsesi”, ka thënë Sejdiu për gazetën kombëtare “Bota sot”. “Trepça ’89 luan para shikuesve të saj, është ndeshje historike, prandaj atmosfera dhe publiku do t’i bëjnë me ndje presionin brenda vetvetes. I jap përparësi Trepçës ‘89, sepse ka cilësinë dhe rezultatin në favor. Trepça ’89 përkundër kësaj duhet me qenë e kujdesshme , me treguar pjekuri, duhet menaxhuar emocionet që do t’i shkaktojë publiku dhe atmosfera. Edhe aspektin psikologjikisht ta menaxhojnë, kështu që të gjitha parakushtet janë për fitore. Sepse takimin mund ta vendosin detajet apo episodet dhe kjo mund t’i kushtojë shtrenjtë nga ndonjë pakujdesi. ’89-shi duhet me pasur kujdes, mos me pësuar gol, sepse mund t’i jap krejt kahje tjetër takimit. Atmosfera e publiku janë ne favor të tyre, por nuk duhet kapluar euforia, po ashtu edhe nga ndjekja e rezultatit me qenë të kujdesshëm dhe konkret, të saktë ne aspektin taktik, mos me u frikua apo ngutur për të arritur rezultatin. Nëse menaxhohet mirë nga fillimi me nerva, Trepça ‘89 do të korrë fitore. Mendoj se kushte janë që Trepça ’89 me fituar. Realisht është një kundërshtar me potencial shumë më të dobët dhe nuk e besoj në nivel të ’89-shit”, ka thënë Sejdiu.
als_Latn als_Latn